Id-Deċiżjoni tal-Kunsill
tal-20 ta' Lulju 1998
fuq il-konklużjoni ta' ftehim fuq ir-rikonoxximent reċiproku bejn il-Komunita Ewropeja u l-Kanada
(98/566/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi il-Komunità Ewropea, u partikolarment l-Artikolu 113, flimkien ma’ l-Artikolu 228(2) l-ewwel sentenza, u l-Artikolu 228(3), l-ewwel sotto-paragrafu u l-Artikolu 228(4) tiegħu,
Wara li kkunsidra l-proposta mill-Kummissjoni,
Billi l-Ftehim fuq ir-rikonoxximent reċiproku bejn il-Komunità Ewropea u l-Kanada, iffirmat f'Londra fl-14 ta' Mejju 1998, ġie negozjat u għandu jkun approvat;
Billi ċerti xogħlijiet għall-implimentazzjoni ġew attribwiti lill-Kumitat Konġunt imwaqqaf mill-Ftehim, u partikolarment is-setgħa li jkunu emendati ċerti aspetti ta' l-Annessi Settorali tiegħu;
Billi l-proċeduri xierqa interni għandhom ikunu stabbiliti biex jiżguraw it-tħaddim xieraq tal-Ftehim, u billi huwa meħtieġ li l-Kummissjoni tingħata s-setgħa li tagħmel ċerti emendi tekniċi għall-Ftehim u li jittieħdu ċerti deċiżjonijiet għall-implimentazzjoni tiegħu,
IDDEĊIEDA KIF ĠEJ:
Artikolu 1
Il-Ftehim fuq ir-rikonoxximent reċiproku bejn il-Komunità Ewropea u l-Kanada, inkluż l-Annessi tiegħu, huwa b'dan approvat għan-nom tal-Komunità Ewropea.
It-test tal-Ftehim u l-Annessi tiegħu huma mehmuża ma’ din id-Deċiżjoni.
Artikolu 2
Il-President tal-Kunsill għandu, għan-nom tal-Komunità, jittrasmetti n-nota provista fl-Artikolu XIX tal-Ftehim.
Artikolu 3
1. Il-Kummissjoni għandha tirrapreżenta lill-Komunità fil-Kumitat Konġunt u fil-gruppi konġunti settorali stabbiliti mill-Annessi Settorali, provduti fl-Artikoli XI u XII tal-ftehim, assistita mill-kumitat speċjali maħtur mill-Kunsill. Il-Kummissjoni għandha tipproċedi, wara konsultazzjoni ma’ dan il-kumitat speċjali, għall-appuntamenti, skambju ta' tagħrif u talbiet għall-verifiki msemmija fl-Artikoli IX, X, XI(3)(c) u (e), XII(2)(b) u XIII tal-Ftehim u d-disposizzjonijiet ekwivalenti ta' l-Annessi Settorali.
2. Il-pożizzjoni tal-Komunità fir-rigward ta' deċiżjonijiet meħuda mill-Kumitat Konġunt jew, jekk xieraq, fil-gruppi settorali konġunti għandha tkun determinata, fir-rigward ta' l-emendi ta' l-Annessi Settorali (l-Artikolu XI(3)(a) u l-Artikolu XI(4) tal-Ftehim) u l-verifika ta' l-osservanza skond l-Artikolu VIII u XI(4)(c) tal-Ftehim, mill-Kummissjoni, wara li tikkonsulta l-Kumitat speċjali, msemmi fil-paragrafu 1 ta' dan l-Artikolu.
3. Fil-każijiet l-oħra kollha l-pożizzjoni tal-Komunità fil-Kumitat Konġunt jew gruppi konġunti settorali għandhom ikunu determinati mill-Kunsill, li jaġixxi b'maġġoranza kwalifikata fuq proposta mill-Kummissjoni. L-istess proċedura għandha tapplika għal-deċiżjonijiet meħuda mill-Komunità fil-qafas ta' l-Artikoli XV(3) u XIX(4) tal-Ftehim.
Magħmul fi Brussel, fl-20 ta' Lulju 1998.